अपने विभाग दी तरफा त्रौं म्हीनें आस्तै बनारस जाइयै कीती जाने आली इक ट्रेनिगं उन्दी अग्गें दी नौकरी आस्तै खासी फायदेमंद ही। इसकरी ओह् इसी छोड़ना निही चांह्दियां पर प्रोफेसर दी तौली दा तकाज़ा मती जिद्द फगड़दा जा करदा हा। उसदा एह् बी आखना हा जे ओह् अपनी नौकरी गै छोड़ी देन ते जेकर नेईं छोड़ना चांह्दियां तां कम से कम किश चिरै आस्तै इस ट्रेनिंग बगैरा गी बिल्कुल गै भुल्ली जान पर ओह् बी अड़ी गेदियां हियां ते त्रै म्हीने बलगने दी पेशकश करदियां रेहियां पर सब्बै बेकार ! रोहे होऐ दे प्रोफेसर ने उन्दे उप्पर पैहे दी भुक्ख करने ते पत्थर-दिल होने दा दोश बी लाई दित्ता ते इस चाल्ली गल्ल बधदी गेई। इयै सोचेआ हा जे ओह् बेकसूर न इसकरी बाद बिच्च उसी अपनी मजबूरी समझदे होई माफी मंगी लैंङन ते आखङन जे नां ओह् इन्नियां पत्थर-दिल न ते नां गै उनें गी पैसे-धेले दी कोई भुक्ख ऐ। पर पता निं किस झक्कै दा शकार होइयै उनें उस बेल्लै उसी रोकने दी बिल्कुल बी कोशश नेईं कीती ते चुप्पचाप उसी तौले-तौले गैं पुटदे जन्दे दिखदियां रेहियां-फ्ही त्रौं म्हीने परैन्त जिसलै ओह् बनारस दा परतोइयै आइयां तां सब्ब किश बरान हा। पता लग्गा जे प्रोफेसर म्हेशां आस्तै कलकत्ता सैटल होई गेदा ऐ ते उत्थें गै उन्न कुसै बंगाली कुड़ी कन्ने ब्याह् बी करी लेआ ऐ। सुनियै ओह् सुन्न होई गेइयां हियां। सारा दोश उनें अपने आपै गी गै दित्ता की जे प्रोफैसर दे नमें थाह्र जाई बस्सने थमां साफ जाह्र हा जे उन्दे पिच्छूं मानसक तौर उप्पर किज मता त्रुट्टने परैन्त गै उन्ने एह् गैं पुट्टी होग... उंदा जीना मुहाल होई गेदा हा पर बल्लें- बल्लें पिछली यादें दे स्हारे जीने दी उनें आदत पाई लेई ही।